
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-02641/2013-04
09.05.2014. године
Б е о г р а д
	



На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08), Комисија за акредитацију и проверу квалитета, на седници одржаној 09.05.2014. године, донела је

О Д Л У К У
о акредитацији високошколске установе

[bookmark: OLE_LINK18][bookmark: OLE_LINK19][bookmark: OLE_LINK27][bookmark: OLE_LINK28][bookmark: OLE_LINK23][bookmark: OLE_LINK24]Утврђује се да УНИВЕРЗИТЕТ ПРИВРЕДНА АКАДЕМИЈА-ПРАВНИ ФАКУЛТЕТ ЗА ПРИВРЕДУ И ПРАВОСУЂЕ са седиштем у Нови Сад, Гери Кароља 1, НОВИ САД, ПИБ: 101661868, Матични број: 08728488,  испуњава прописане стандарде за акредитацију високошколских установа.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ ПРИВРЕДНА АКАДЕМИЈА-ПРАВНИ ФАКУЛТЕТ ЗА ПРИВРЕДУ И ПРАВОСУЂЕ са седиштем у Нови Сад, Гери Кароља 1, НОВИ САД, је дана 20.12.2013. године поднела захтев за акредитацију  под бројем 612-00-02641/2013-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08).
 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ ПРИВРЕДНА АКАДЕМИЈА-ПРАВНИ ФАКУЛТЕТ ЗА ПРИВРЕДУ И ПРАВОСУЂЕ и предлог одлуке, достављени су Комисији за акредитацију и проверу квалитета.
Основни задаци Правног факултета за привреду и правосуђе у Новом Саду усклађени су са Законом о високом образовању и утврђеном мисијом и визијом Факултета. Основни циљеви произлазе из основних задатака Правног факултета за привреду и правосуђе у Новом Саду и високошколских јединица у Шапцу, Суботици и Нишу и усклађени су са утврђеном визијом Факултета.
Правни факултет за привреду и правосуђе у Новом Саду у оквиру система менаџмента квалитетом прописује и дефинише поступак краткорочног и дугорочног планирања. Планирање се врши на основу анализе унутрашњих и спољашњих чинилаца и засновано је на систематичном и сталном прикупљању података и њиховој стручној анализи. Резултати планирања су плански документи који су доступни јавности и примењују се у пракси. Правни факултет за привреду и правосуђе у Новом Саду редовно преиспитује делотворност спроведеног планирања и контроле применом корективних и превентивних мера и ради на њиховом унапређењу. Правни факултет за привреду и правосуђе у Новом Саду, има организациону структуру и систем управљања који обезбеђују постизање његових задатака и циљева. Организација Факултета је примерена карактеру и врсти делатности и усклађена са потребама рада.
На Правном факултету за привреду и правосуђе у Новом Саду, организују се академске студије првог, другог и трећег нивоа, односно: Основне академске студије, Мастер академске студије и Докторске академске студије. Студенти стичу квалификације које одговарају завршетку одређеног нивоа студија, и то су: дипломирани правник, мастер правник и доктор наука-правне науке. Сви програми наведени у листи студијских програма прихваћени су од стране надлежног органа. Сви студијски програми Правног факултета за привреду и правосуђе су усклађени са основним циљевима и задацима ове високошколске установе и високошколским јединицама ван седишта установе. Садржај квалификација и диплома појединих врста и нивоа студија у потпуности одговарају карактеру и циљевима студијских програма, базираних на традиционалним правним предметима континенталног правног система. Увидом у приложену документацију рецензент констатује да студијски програми представљају повезану и усклађену целину у којој се сваки предмет из студијског програма исказује бројем ЕСПБ. Правни факултет за привреду и правосуђе нуди шест студијских програма на установи оснивачу и један студијски програм на високошколским јединицама у Шапцу, Суботици и Нишу, између којих постоји одређени степен усаглашености.
На Установи се остварује и прати научно истраживачки рад у домаћем и међународном окружењу. Факултет учествује на пројектима Министарства просвете и науке РС и Покрајинског секретаријата за науку и технолошки развој Војводине. Резултати научноистраживачког рада Факултета усклађени су са циљевима високошколске установе и са националним и европским циљевима и стандардима високог образовања. Такође, Факултет обезбеђује и подстиче услове наставном особљу да се баве научноистраживачким радом и објављује резултате тог рада.
Укупан број наставника ангажованих на Факултету износи 58, од чега је 39 наставника ангажовано са пуним радним временом, 15 се налази у допунском радном односу, а 4 су ангажована у одређеном проценту од сталног радног односа. Научне и стручне квалификације наставног особља одговарају образовно научном пољу, врсти и нивоу задужења. Сваки наставник има адекватне референце из уже научне односно стручне области из које изводи наставу на студијском програму (у приложеној Књизи наставника су наведене референце наставника за предмете на којима су ангажовани, а у складу са акредитационим стандардима). Факултет обезбеђује наставницима и сарадницима услове за научни и истраживачки рад, учешће на домаћим и међународним научним скуповима, прикупљање потребне литературе, планирање и извођење истраживања. Установа је обезбедила квалификовано особље за обављање библиотечких, послова информационих система, секретарских послова и послова студентске службе.
Конкурс за упис студената садржи број студената, услове за упис, мерила за утврђивање редоследа кандидата, поступак спровођења конкурса као и висину школарине. Непрекидно и систематски се прати успех студената и њихово напредовање на студијским програмима основних и дипломских студија у претходне 3 године.
Факултет има укупну површину од 6389,38 м2, односно 2,20м2 по студенту (2900 – укупан број акредитованих студената на свим нивоима и годинама студија), укључујући простор и акредитоване студенте на високошколским јединицама ван седишта установе без својства правног лица у Шапцу, Суботици и Нишу. Правни факултет за привреду и правосуђе у Новом Саду поседује неопходну опрему за квалитетно извођење наставе на свим студијским програмима. Библиотека располаже библиотечким фондом од  око 5275 библиотечких јединица. Фонд књига покрива све области права и правних наука, економије и спољне трговине. Библиотека је снабдевена литературом која својим нивоом и обимом обезбеђује подршку наставном процесу и научноистраживачком раду. У фонду се налазе и публикације настале као резултат научноистраживачког рада: докторске дисертације,  магистарски радови, семинарски радови. Библиотека поседује претплату на 68 наслова часописа. Постоји информациони систем и одговарајућа рачунарска учионица.
Према приложеној документацији Факултет је остваривао позитивне финансијске резултате. У прилог овој тврдњи, достављени су и финансијски извештаји за протекли период од три године, а на основу којих се јасно може сагледати оријентацијa Факултета ка успешном пословању и позитивним финансијским резултатима.
Орган управљања донео је Стратегију обезбеђења квалитета. У Стратегији су наведене мере за обезбеђење квалитета посматране преко екстерне контроле и интерних мера за обезбеђење квалитета. Постоји систем самовредновања који се периодично спроводи уз активно учествовање студената и у којем се разматра  оцена студената о квалитету наставног процеса.
     
Kомисија за акредитацију и проверу квалитета, утврдила је да високошколска установа УНИВЕРЗИТЕТ ПРИВРЕДНА АКАДЕМИЈА-ПРАВНИ ФАКУЛТЕТ ЗА ПРИВРЕДУ И ПРАВОСУЂЕ у оквиру поља друштвено-хуманистичких наука испуњава стандарде за акредитацију високошколских установа прописане Правилником о стандардима и поступку за акредитацију високошколских установа и студијских програма.
[bookmark: _GoBack] 
Имајући у виду да је  високошколска установа испунила стандарде за акредитацију високошколске установе  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

[bookmark: OLE_LINK14][bookmark: OLE_LINK15][bookmark: OLE_LINK7][bookmark: OLE_LINK11][bookmark: OLE_LINK20][bookmark: OLE_LINK21]УНИВЕРЗИТЕТ ПРИВРЕДНА АКАДЕМИЈА-ПРАВНИ ФАКУЛТЕТ ЗА ПРИВРЕДУ И ПРАВОСУЂЕ са седиштем у Нови Сад, Гери Кароља 1, НОВИ САД, ПИБ: 101661868, Матични број: 08728488, испуниo је стандарде за акредитацију високошколске установе, прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08).  
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

